Пол Верлен
Горестта, немощта на човешкото тяло…

Част 0 от „Мъдрост“

Превод от френски: Кирил Кадийски, 1994

chitanka.info

Горестта, немощта на човешкото тяло

ме разнежват, изпълват ме с жал и гнетят.

И чаршафите него дори го браздят

и сънят — черна мълния — сгърчва изцяло.

Оросено от пот, с разтреперана плът

преди треската да го свали — отмаляло

като птица, под стряхата цвъркаща вяло!

И краката, разбити от дългия път!

И гръдта — с два юмрука навътре прибрана!

И устата — една незавяхнала рана,

и плътта му напукана — крехък съсъд!

И очите, нещастни след всичко видяно,

и принудени страшния край да съзрат!

Бедно тяло! Тъй слабо и тъй изтерзано!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.